Presten: Han døde mens han gjorde det han elsket
Kirken var fylt til randen under seremonien. Rundt 500 personer hadde møtt opp for å ta et siste farvel med 37-åringen, og flere måtte stå i gangen for at alle skulle få plass. - Jeg tenker at mange opplever det som litt uvirkelig, kanskje litt surrealistisk, det går ikke helt inn, at dette er Yngves begravelsen. Han var en mann som gledet seg over mulighetene og utfordringene, og det å kjenne at man lever. Han døde mens han gjorde det han elsket; han var på ski i fjellet, sa prest Bergljot Svanholm i sine minnord. Også Dalquists kjæreste, hans søster, en god venn og hans sjef i Bouvet holdt minneord i kirken. De fortalte alle om en mann som var et naturlig midtpunkt og som stilte opp for andre. Under sermonien ble også sangene "Trondhjæmsnatt» av Åge Aleksandersen, «Wish you were here» av Pink Floyd og «Tears in Heaven» av Eric Clapton fremført. Da kisten ble båret ut av kirken, var det til tonene av Edvard Griegs «Ved Rondane». Dalquist var bosatt i Trondheim, og var aktiv i Trondheim randonee-klubb. Han deltok selv i en rekke skikonkurranser, og vant blant annet Galdhøpiggrennet i 2012. Ifølge Fri Flyt var Dalquist på mange toppturer i Sunndalsfjellene de siste årene. Tatt av skred Yngve Dalquist var 14. april på topptur på vei mot den 1.552 meter høye fjelltoppen Litlskjorta, men ifølge politiet valgte de fjellvante skikjørerne å snu på grunn av dårlig vær. To av mennene i turfølget dro rett ned til parkeringsplassen der de hadde satt bilene, mens de fire andre tok en avstikker. Disse fire ble alle tatt av et snøskred og ble funnet omkommet to dager senere. Foruten Yngve Dalquist omkom også Ola Inge Drøpping (27), Ole Simensen (28) og Øyvind Slørdahl i skredet. Også Drøpping og Simensen ble fredag gravlagt. Drøpping ble begravet fra Os kirke i Østerdalen, mens Simensen ble gravlagt ved Ålvundeid kirke i Sunndal. Ifølge lensmannen i Sunndal, Hallvard Vermøy, tyder mye på at de fire omkomne var i ferd med å forberede seg på en nedfart da de ble tatt av snømassene. - To-tre av dem hadde tatt sekken av seg, og det virker som i alle fall en av dem var i ferd med å spise da de ble tatt av raset, uttalte Vermøy til VG tre dager etter ulykken. Utløste neppe skredet selv Den alpine redningsgruppen fra Røde Kors, som deltok på redningsaksjonen, anslår at skredet ikke ble utløst av turfølget, men startet av naturlige årsaker. - Her vil vi nok heller aldri få vite noe med sikkerhet, men vi fester lit til redningsgruppens ekspertise, sier lensmannen.
Fredag formiddag ble Yngve Dalquist gravlagt i Strinda kirke i Trondheim. 37-åringen var en av de fire som omkom i et snøskred i Sunndalsfjellene i påsken.